கலெக்டர் அதிகாரத்தைக் கண்டு வியந்து, தமக்கு அந்த அதிகாரம் வேண்டும் என ஆசைப்படுபவர், கலெக்டர் எழுந்து போனபின் அவர் ஆபீசில் நுழைந்து, அவருடைய நாற்காலியில் உட்கார்ந்து தமக்கு அதிகாரம் வந்து விட்டதாக நினைத்தால், நமக்கு அது சிறுபிள்ளைத்தனமான செயலாகத் தெரிகிறது. ஒரு பல்கலைக்கழகத்தை நிறுவி, பேராசிரியர்களை நியமித்து, தரமான மாணவர்களைச் சேர்த்து, உலக அறிவைச் சுருக்கமாக 2 ஆண்டு பாடமாக மாற்றி, அதை மாணவர்களுக்குப் போதித்து மாணவர்களை மணியாக மாற்றியதற்கு அடையாளமாக பல்கலைக்கழகம் பட்டம் வழங்கினால், அறிவு பட்டத்திலிருக்கிறது என்று கருதி, தரமில்லாத மாணவன் முறையில்லாத வழியில் பல்கலைக் கழகத்தில் சேர்ந்து, பாடத்தை மனதில் வாங்கிக் கொள்ளாமல், வாங்கிக் கொண்டு மணியாக மாறாமல், மண்ணாகவே இருக்கும் நிலையில் எப்படியாவது பட்டம் என்று பெற்றால் போதும் என்று நினைப்பது நமக்குச் சிறுபிள்ளைத்தனமாகத் தோன்ற வில்லை. இது சகஜமாகிவிட்டது.